## FGV limitarà a dos patinets elèctrics i dos bicicletes per metro i tramvia a partir de l’1 de desembre

*** Els vehicles hauran d’estar plegats quan entren a les instal·lacions de Metrovalencia i TRAM d’Alacant i no podran accedir als ascensors
* Patinets i bicicletes s’hauran de situar en l’últim cotxe de les unitats**

El Consell d’Administració de Ferrocarrils de la Generalitat Valenciana (FGV) ha acordat limitar l’accés a dos patinets elèctrics i dos bicicletes per metro o tramvia a partir del pròxim 1 de desembre en les xarxes de Metrovalencia i TRAM d’Alacant. Estos dispositius s’hauran de situar en l’últim cotxe de les unitats.

Esta decisió s’ha adoptat després de valorar les implicacions en la intermodalitat dels usuaris davant l’evidència que el transport de bicicletes i patinets elèctrics està causant una sèrie d’afeccions relatives a operacions, transport, seguretat i a la convivència entre els usuaris, que estan ocasionant un gran nombre de reclamacions davant l’aglomeració dels vehicles de mobilitat personal (VMP) i les bicicletes en les estacions i unitats.

La restricció a dos patinets elèctrics i bicicletes es podrà modificar a criteri del personal d’FGV en funció de l’ocupació real del vehicle o d’altres circumstàncies que així ho requerisquen.

A més, els patinets elèctrics i les bicicletes aniran sempre plegats des de l’accés a les instal·lacions i els seus portadors es responsabilitzaran de no causar molèsties a la resta del passatge ni danys en els vehicles o les instal·lacions. Així mateix, hauran de romandre dempeus al costat d’estos en els espais buits de trens i tramvies. En cap cas es podrà obstaculitzar l’accés de maquinistes a les cabines de conducció.

Al seu torn, està prohibit l’accés als ascensors amb bicicletes o patinets elèctrics i durant la celebració de determinats esdeveniments de gran demanda, com poden ser Falles i Fogueres, es podrà prohibir l’accés amb bicicletes i patinets elèctrics en tota la xarxa o en determinades zones, tal com succeïx ja en l’actualitat.

Fecha: 15/10/2024